CELEX: 32017D0984
Language: sk
Date: 2016-08-08 00:00:00
Title: Rozhodnutie Rady (EÚ) 2017/984 z 8. augusta 2016, ktorým sa Španielsko upozorňuje, aby prijalo opatrenia na zníženie deficitu považované za nevyhnutné na nápravu situácie nadmerného deficitu

10.6.2017   
            
            
               SK
            
            
               Úradný vestník Európskej únie
            
            
               L 148/38
            
         ROZHODNUTIE RADY (EÚ) 2017/984
   z 8. augusta 2016,
   ktorým sa Španielsko upozorňuje, aby prijalo opatrenia na zníženie deficitu považované za nevyhnutné na nápravu situácie nadmerného deficitu
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 126 ods. 9,
   so zreteľom na odporúčanie Európskej komisie,
   keďže:
   
               (1)
            
            
               Podľa článku 126 Zmluvy o fungovaní Európskej únie (ZFEÚ) sa členské štáty musia vyhýbať nadmernému deficitu verejných financií.
            
         
               (2)
            
            
               Cieľom Paktu stability a rastu sú zdravé verejné financie, ktoré sú prostriedkom na posilňovanie podmienok pre cenovú stabilitu a silný udržateľný rast smerujúci k vytváraniu pracovných miest. Pakt stability a rastu zahŕňa nariadenie Rady (ES) č. 1467/97 (1), ktoré bolo prijaté s cieľom ďalej podporovať rýchlu nápravu nadmerných deficitov verejných financií.
            
         
               (3)
            
            
               V súlade s článkom 104 ods. 6 Zmluvy o založení Európskeho spoločenstva (Zmluva o ES) Rada 27. apríla 2009 rozhodla, že v Španielsku existuje nadmerný deficit a v súlade s článkom 104 ods. 7 Zmluvy o ES vydala odporúčanie na nápravu nadmerného deficitu najneskôr do roku 2012. Odvtedy Rada vydala na základe článku 126 ods. 7 ZFEÚ pre Španielsko tri nové odporúčania (z 2. decembra 2009, 10. júla 2012 a 21. júna 2013), ktorými sa termín na nápravu nadmerného deficitu predĺžil do roku 2013, potom 2014 a napokon do roku 2016. Vo všetkých troch odporúčaniach Rada dospela k záveru, že Španielsko prijalo účinné opatrenia, ale vyskytli sa neočakávané nepriaznivé hospodárske udalosti so zásadnými nepriaznivými následkami pre verejné financie (2).
            
         
               (4)
            
            
               Podľa článku 126 ods. 8 ZFEÚ Rada 12. júla 2016 rozhodla, že Španielsko neprijalo účinné opatrenia v reakcii na odporúčanie Rady z 21. júna 2013.
            
         
               (5)
            
            
               Podľa článku 10 ods. 2 nariadenia (ES) č. 1467/97, ak úkon účastníckeho členského štátu sa nezavádza do praxe alebo z pohľadu Rady nie je adekvátny, Rada okamžite prijme rozhodnutie podľa článku 126 ods. 9 ZFEÚ.
            
         
               (6)
            
            
               Komisia aktualizovala svoju prognózu z jari 2016 na základe informácií, ktoré boli do 19. júla 2016 k dispozícii. Na tomto základe sa prognóza rastu reálneho HDP na rok 2016 zrevidovala v porovnaní s jarnou prognózou smerom nahor o 0,3 percentuálneho bodu na úroveň 2,9 % a smerom nadol na rok 2017 (2,3 % v porovnaní s 2,5 % z jari). Na rok 2018 sa predpovedá rast reálneho HDP o 2,1 %. V roku 2015 naproti tomu narástol o 3,2 %. Hospodársky rast bude teda oslabovať, aj keď zostane silný, keďže bude naďalej ťažiť z reforiem prijatých v reakcii na krízu a úspešného ukončenia programu finančnej pomoci. Obnova je naďalej sprevádzaná intenzívnou tvorbou pracovných miest v kontexte pokračujúceho obmedzovania rastu miezd a aj vďaka reformám trhu práce. Rast podporujú aj nízke ceny ropy. Zároveň sa v roku 2016 očakáva inflácia na úrovni – 0,3 %. V prípade prognózy rastu však existujú riziká poklesu, a to najmä od roku 2017, ktorých dôvodom je okrem iného výsledok referenda v Spojenom kráľovstve o jeho členstve v Únii, ktorý zvýšil neistotu a môže mať negatívny vplyv na obchod a domáci dopyt.
            
         
               (7)
            
            
               Podľa aktualizovanej prognózy útvarov Komisie z jari 2016 sa očakáva, že deficit verejných financií sa zníži na 4,6 % HDP v roku 2016, 3,3 % HDP v roku 2017 a 2,7 % HDP v roku 2018 (v porovnaní s cieľmi programu stability vo výške 3,6 % HDP v roku 2016, 2,9 % HDP v roku 2017 a 2,2 % HDP v roku 2018 a plánovaným deficitom na úrovni 3,9 % HDP v roku 2016 a 3,1 % HDP v roku 2017 podľa jarnej prognózy). Vyššia prognóza deficitu je čiastočne spôsobená skutočnosťou, že aktualizovaná prognóza Komisie zohľadňuje menší počet opatrení na obmedzenie výdavkov na úrovni ústrednej štátnej správy a regionálnej samosprávy v reakcii na odporúčanie Komisie z marca 2016 (0,2 % HDP) než prognóza v rámci programu stability (0,4 % HDP), a to preto, že niektoré z týchto opatrení zatiaľ neboli dostatočne špecifikované, aby mohli byť zahrnuté do prognózy Komisie na základe zvyčajného predpokladu nezmenenej politiky. Väčšia časť tohto rozdielu je dôsledkom zmeny právneho rámca dane z príjmu právnických osôb, ktorá viedla k nižším zálohovým platbám uhradeným zo strany spoločností („pagos fraccionados“) v roku 2016. Nižšie príjmy v prípade zálohových platieb neboli v programe stability kvantifikované a prejavili sa až v apríli, teda v čase prvej splátky a po termíne jarnej prognózy. V aktualizovanej prognóze Komisie z jari 2016 sa hodnota týchto nižších príjmov odhaduje na 0,5 % HDP v roku 2016. Keďže uvedené zmeny vytvárajú trvalý odklad platenia daní, ale nepredstavujú zmenu daňovej sadzby alebo daňového základu, nemali by teda (od roku 2017) novým a ustáleným spôsobom ovplyvniť výnosy z dane z príjmu právnických osôb. Ich výsledkom je dočasná strata zaznamenaná vo výbere daní v roku 2016, na ktorú sa v rámci aktualizovanej jarnej prognózy nazeralo ako na jednorazovú záležitosť.
               V prípade roku 2017 sú rozdiely medzi aktualizovanou jarnou prognózou a programom stability dôsledkom východiskovej pozície, ktorá bola horšia než sa očakávalo, a skutočnosti, že úsporné opatrenia prijaté v reakcii na odporúčanie Komisie z marca 2016 neboli doteraz dostatočne špecifikované, aby ich bolo možné zohľadniť na základe predpokladu nezmenenej politiky. Očakáva sa, že štrukturálny deficit sa zvýši o 0,4 % v roku 2016 a 0,1 % HDP v roku 2017 a že v roku 2018 zostane nezmenený. V roku 2016 je však predpokladané zvýšenie štrukturálneho deficitu čiastočne spôsobené tým, že súčasný výhľad týkajúci sa inflácie a rastu nominálneho HDP je nižší než ten, z ktorého sa vychádzalo v rozpočte na rok 2016, čo nepriaznivo ovplyvnilo štrukturálne verejné príjmy a zabránilo v úprave výdavkov.
            
         
               (8)
            
            
               Pomer hrubého verejného dlhu k HDP vzrástol z úrovne 36 % v roku 2007 na približne 99 % v roku 2014. V roku 2015 bol tento pomer dlhu k HDP viac-menej stabilný, keďže čistým predajom finančných aktív sa vykompenzoval negatívny vplyv skutočnosti, že deficit rástol rýchlejšie než nominálny HDP. Podľa aktualizovanej prognózy Komisie z jari 2016 sa očakáva, že pomer dlhu bude kulminovať na úrovni 100,6 % HDP v roku 2017, zatiaľ čo v prognóze z jari sa počítalo s tým, že dlh dosiahne svoje maximum na úrovni 100,3 % HDP v roku 2016. Hoci sa nezdá, že by Španielsko čelilo bezprostrednému riziku fiškálneho tlaku vyplývajúceho z tohto vysokého pomeru dlhu k HDP, ak sa jeho rozpočtová pozícia nezlepší, riziká týkajúce sa udržateľnosti dlhu sa v strednodobom horizonte výrazne zvýšia. V dlhodobom horizonte sa riziká týkajúce sa fiškálnej udržateľnosti znížia vďaka pozitívnemu vplyvu zníženia nákladov súvisiacich so starnutím obyvateľstva.
            
         
               (9)
            
            
               Podľa článku 5 nariadenia (ES) č. 1467/97 Rada vo svojom rozhodnutí o upozornení, aby sa prijali opatrenia na zníženie deficitu v súlade s článkom 126 ods. 9 ZFEÚ, požiada príslušný členský štát, aby dosiahol ročné rozpočtové ciele, ktoré na základe prognózy, o ktorú sa predmetné upozornenie opiera, sú v súlade s minimálnym ročným zlepšením jeho cyklicky upraveného salda bez jednorazových a dočasných opatrení dosahujúcim najmenej referenčnú hodnotu 0,5 % HDP. Skutočnosť, že uvedené rozhodnutie sa prijíma v druhej polovici roka, však prispieva k fiškálnemu úsiliu potrebnému na dosiahnutie daného ročného zlepšenia štrukturálneho salda. Je tiež dôležité mať neustále na pamäti, že základný scenár pre úpravu začína zhoršením štrukturálneho deficitu o 0,4 % HDP, čo je prinajmenšom sčasti dôsledkom inflácie nižšej ako sa predpokladalo v rozpočte na rok 2016 – tento vývoj je do veľkej miery mimo kontroly vlády. Vzhľadom na túto skutočnosť sa zdá byť vhodné nepožadovať ďalšie štrukturálne opatrenia v roku 2016.
            
         
               (10)
            
            
               Vzhľadom na to, že v roku 2016 by sa nemali požadovať žiadne ďalšie štrukturálne opatrenia, by si poskytnutie ďalšieho roku Španielsku na nápravu nadmerného deficitu, čo je pravidlo podľa nariadenia (ES) č. 1467/97, vyžadovalo ročné zlepšenie štrukturálneho salda v roku 2017, ktoré by mohlo mať veľmi negatívny vplyv na rast. Z tohto dôvodu sa zdá vhodné predĺžiť Španielsku lehotu na odstránenie jeho situácie nadmerného deficitu o dva roky.
            
         
               (11)
            
            
               Vierohodný a udržateľný postup úprav by si preto vyžadoval, aby Španielsko dosiahlo deficit verejných financií na úrovni 4,6 % HDP v roku 2016, 3,1 % v roku 2017 a 2,2 % HDP v roku 2018, čo zodpovedá zhoršeniu štrukturálneho salda o 0,4 % HDP v roku 2016 a jeho zlepšeniu o 0,5 % HDP v rokoch 2017 a 2018. V týchto rozpočtových cieľoch je zohľadnená aj potreba kompenzácie vedľajších účinkov fiškálnej konsolidácie na verejné financie na základe jej vplyvu na celkové hospodárstvo.
            
         
               (12)
            
            
               Na dosiahnutie daných cieľov je potrebné prijať ďalšie štrukturálne opatrenia s odhadovaným vplyvom 0,5 % HDP v rokoch 2017 a 2018. Úspory v rokoch 2017 a 2018 by mohli okrem iného zahŕňať zníženie počtu a rozsahu daňových výdavkov, najmä znížených sadzieb DPH, s cieľom dosiahnuť požadované štruktúrované úsilie.
            
         
               (13)
            
            
               K včasnej a trvalej náprave nadmerného deficitu by okrem toho mohlo prispieť, keby sa na všetkých úrovniach správy striktne presadzovali preventívne a nápravné mechanizmy ustanovené v španielskom zákone o stabilite. To by bolo možné dosiahnuť automatickejším vykonávaním týchto mechanizmov. Tento prínos, ktorý výdavkové pravidlo stanovené v zákone o stabilite má pre udržateľnosť verejných financií, by bolo možné zvýšiť ďalším objasnením oblasti pôsobnosti a vymedzením kategórií výdavkov potrebných na jeho výpočet, ako aj výslovnou výzvou adresovanou tým orgánom verejnej správy, ktoré uvedené pravidlo porušujú, aby napravili prekročené výdavky už v roku nasledujúcom po ich výskyte.
            
         
               (14)
            
            
               Španielsko by malo venovať náležitú pozornosť kvalitatívnym aspektom verejných financií vrátane jeho politiky verejného obstarávania. Počet priestupkov, ktoré majú vplyv na uplatňovanie právnych predpisov EÚ v oblasti verejného obstarávania, na ktoré bola Komisia upozornená, bol v posledných rokoch dosť vysoký. Z údajov vyplýva, že existujú rozdiely v realizácii verejného obstarávania v rámci verejných obstarávateľov a subjektov a že nedostatočné mechanizmy kontroly ex-ante a ex-post sú prekážkou správneho a jednotného uplatňovania právnych predpisov o verejnom obstarávaní. Španielsko sa v porovnaní s inými členskými štátmi vyznačuje trvalo nízkou mierou uverejňovania oznámení o vyhlásení obstarávania a pomerne vysokým využívaním rokovacieho konania bez predchádzajúceho zverejnenia. To sa premieta do obmedzenej konkurencie zo strany podnikov z iných členských štátov a často do priameho zadávania zákaziek, ktoré majú vplyv v podobe vyšších verejných výdavkov. Obmedzené použitie centralizovaných alebo spoločných nástrojov verejného obstarávania je prekážkou pre dosiahnutie vyššej efektívnosti, ktorá by prispela k fiškálnym úsporám. Neexistencia nezávislého orgánu zodpovedného za zabezpečenie efektívnosti a dodržiavania právnych predpisov v oblasti verejného obstarávania v celej krajine bráni riadnemu uplatňovaniu pravidiel verejného obstarávania a môže vytvárať príležitosti pre priestupky, ktoré majú nepriaznivý vplyv na situáciu verejných financií Španielska.
            
         
               (15)
            
            
               V záujme umožnenia úspešnej realizácie fiškálnej konsolidačnej stratégie bude takisto dôležité podporiť fiškálnu konsolidáciu komplexnými štrukturálnymi reformami v súlade s odporúčaniami Rady, ktoré boli Španielsku adresované v kontexte európskeho semestra 2016, a to najmä s odporúčaniami týkajúcimi sa nápravy makroekonomickej nerovnováhy.
            
         
               (16)
            
            
               Podľa článku 126 ods. 9 ZFEÚ môže Rada, v rámci svojho rozhodnutia o upozornení na základe uvedeného ustanovenia, požiadať dotknutý členský štát, aby podľa osobitného časového harmonogramu predkladal správy o pokroku dosahovanom pri úpravách. Podľa článku 5 ods. 1a nariadenia Rady (ES) č. 1467/97 správa členského štátu obsahuje ciele týkajúce sa verejných výdavkov a príjmov a stanovenie fiškálnych opatrení na strane výdavkov aj na strane príjmov, ako aj informácie o politických opatreniach prijatých v reakcii na príslušné osobitné odporúčania Rady. Aby sa uľahčilo monitorovanie dodržania lehoty na dosiahnutie súladu s odporúčaniami uvedenými v tomto rozhodnutí, ako aj lehoty na nápravu nadmerného deficitu, Španielsko by malo predložiť takúto správu do 15. októbra 2016 súčasne s jeho návrhom rozpočtového plánu na rok 2017.
            
         
               (17)
            
            
               Španielsko by malo Komisii a Hospodárskemu a finančnému výboru predložiť aj správu podľa článku 10 nariadenia Rady (EÚ) č. 473/2013 (3) v súlade so špecifikáciami stanovenými v delegovanom nariadení Komisie (EÚ) č. 877/2013 (4). Správa by mala byť prvý krát predložená do 15. januára 2017 a potom následne každé tri mesiace,
            
         PRIJALA TOTO ROZHODNUTIE:
   Článok 1
   1.   Španielsko odstráni súčasnú situáciu nadmerného deficitu do roku 2018.
   2.   Španielsko zníži deficit verejných financií na 4,6 % HDP v roku 2016, 3,1 % HDP v roku 2017 a na 2,2 % HDP v roku 2018. Zlepšenie v prípade deficitu verejných financií zodpovedá zhoršeniu štrukturálneho salda o 0,4 % HDP v roku 2016 a jeho zlepšeniu o 0,5 % HDP v rokoch 2017 a 2018 na základe aktualizovanej prognózy Komisie z jari 2016. Španielsko tiež použije všetky neočakávané zisky na zrýchlenie znižovania deficitu a dlhu.
   3.   Okrem úspor už zahrnutých v aktualizovanej prognóze Komisie z jari 2016 Španielsko prijme a v plnom rozsahu vykoná konsolidačné opatrenia vo výške 0,5 % HDP v roku 2017 aj v roku 2018.
   4.   Španielsko má byť pripravené prijať ďalšie opatrenia, ak sa naplnia riziká pre rozpočtové plány. Opatrenia na fiškálnu konsolidáciu musia zabezpečiť trvalé zlepšenie štrukturálneho salda verejných financií spôsobom, ktorý podporuje rast.
   5.   Španielsko prijme opatrenia na posilnenie fiškálneho rámca, najmä s cieľom zvýšiť automatickosť uplatňovania mechanizmov na prevenciu a nápravu odchýlok od stanovených cieľov v oblasti deficitu, dlhu a výdavkov, a posilniť prínos výdavkového pravidla stanoveného v zákone o stabilite pre udržateľnosť verejných financií.
   6.   Španielsko vytvorí konzistentný rámec na zabezpečenie transparentnosti a koordinácie politiky verejného obstarávania v prípade všetkých verejných obstarávateľov a subjektov s cieľom zaručiť hospodársku efektívnosť a vysokú úroveň hospodárskej súťaže. Takýto rámec zahŕňa náležité mechanizmy kontroly ex-ante a ex-post pri verejnom obstarávaní na zabezpečenie účinnosti a dodržiavania právnych predpisov.
   Článok 2
   Rada stanovuje lehotu do 15. októbra 2016, v rámci ktorej má Španielsko prijať účinné opatrenia a v súlade s článkom 5 ods. 1a nariadenia (ES) č. 1467/97 predložiť Rade a Komisii správu o opatreniach prijatých v reakcii na toto rozhodnutie. Správa bude obsahovať ciele týkajúce sa verejných výdavkov a príjmov a uvedú sa v nej diskrečné opatrenia na strane výdavkov aj na strane príjmov, ako aj informácie o opatreniach prijatých v reakcii na osobitné odporúčania Rady na účely posilnenia jeho fiškálneho rámca a jeho politického rámca v oblasti verejného obstarávania v súlade s článkom 1 ods. 5 a 6.
   Článok 3
   Toto rozhodnutie je určené Španielskemu kráľovstvu.
   
      V Bruseli 8. augusta 2016
      
         
            Za Radu
         
         
            predseda
         
         M. LAJČÁK
      
   
   
      (1)  Nariadenie Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (Ú. v. ES L 209, 2.8.1997, s. 6).
   
      (2)  Všetky dokumenty týkajúce sa postupu pri nadmernom deficite v Španielsku môžete nájsť na webovej stránke: http://ec.europa.eu/economy_finance/economic_governance/sgp/deficit/countries/spain_en.htm.
   
      (3)  Nariadenie Európskeho parlamentu a Rady (EÚ) č. 473/2013 z 21. mája 2013 o spoločných ustanoveniach o monitorovaní a posudzovaní návrhov rozpočtových plánov a zabezpečení nápravy nadmerného deficitu členských štátov v eurozóne (Ú. v. EÚ L 140, 27.5.2013, s. 11).
   
      (4)  Delegované nariadenie Komisie (EÚ) č. 877/2013 z 27. júna 2013, ktorým sa dopĺňa nariadenie Európskeho parlamentu a Rady (EÚ) č. 473/2013 o spoločných ustanoveniach o monitorovaní a posudzovaní návrhov rozpočtových plánov a zabezpečení nápravy nadmerného deficitu členských štátov v eurozóne (Ú. v. EÚ L 244, 13.9.2013, s. 23).